ભારતના પૂર્વ રાષ્ટ્રપતિ ડૉ. એ. પી. જે. અબ્દુલ કલામના આકસ્મિક નિધન બદલ ઊંડો ખેદ વ્યક્ત કરતાં પરમ પૂજ્ય પ્રમુખસ્વામી મહારાજ વતી બી.એ.પી.એસ. સ્વામિનારાયણ સંસ્થાના મૂર્ધન્ય સંત પૂજ્ય મહંત સ્વામીએ જણાવ્યું છે કે ડૉ. કલામના નિધનથી એક મહાન વિજ્ઞાની અને પૂર્વ રાષ્ટ્રપતિ જ નહીં, પરંતુ એક સાચા દેશભક્ત આધ્યાત્મિક મહાપુરુષની ભારતને અને વિશ્વને ખોટ પડી છે. પૂજ્ય પ્રમુખસ્વામી મહારાજ પ્રત્યે અપાર આદર અને પ્રેમ ધરાવતા ડૉ. કલામને એક અર્વાચીન ૠષિ તરીકે સંબોધીને પૂજ્ય સ્વામીશ્રી હંમેશાં આદર આપતા રહ્યા છે. દેશ-વિદેશના કરોડો બાળકો અને યુવાનોને ઉન્નત પ્રેરણાઓ આપનાર ડૉ. કલામ સાચા અર્થમાં એક વિશ્વમાનવ હતા. વિકસિત અને સુખી ભારત અને સુખી વિશ્વનું સ્વપ્ન સેવનાર ભારતરત્ન ડૉ. કલામે આપેલી પ્રેરણાઓ આવનારી અનેક પેઢીઓને માર્ગદર્શન આપતી રહેશે.